Prima fază a procesului de recrutare, CV screening, este realizată de persoana responsabilă de rol (care poate fi Team Lead-ul sau Tech Lead-ul echipei) care, analizând CV-ul se asigură că profilul este în acord cu nevoile de recrutare. Următorul pas este stabilirea unei discuții de cunoaștere, această discuție are loc, de obicei, cu HR-ul și una dintre persoanele mai sus menționate. Interviul tehnic reprezintă una dintre cele mai importante etape ale procesului de recrutare, atunci când vine vorba de rolurile din industria IT. Acesta poate fi sub diferite forme: întrebări teoretice, teste tehnice, live coding. În cazul în care feedbackul este pozitiv de ambele părți, pentru că este important și pentru candidat să se identifice cu cele prezentate, urmează ofertarea. De obicei, înainte de primirea ofertei pe mail are loc o întâlnire pentru detalierea și explicarea acesteia, astfel încât candidatul să aibă toate informațiile clare înainte să ia o decizie. Există situații în care unele companii angajatoare care preferă să aibă discuția de HR după interviul tehnic, însă, în mare, acestea sunt etapele de interes.